KOMISSION ASETUS (EU) 2021/1323,

annettu 10 päivänä elokuuta 2021,

asetuksen (EY) N:o 1881/2006 muuttamisesta siltä osin kuin kyse on tietyissä elintarvikkeissa olevan kadmiumin enimmäismääristä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93 (1) ja erityisesti sen 2 artiklan 3 kohdan,

sekä katsoo seuraavaa:

(1) Komission asetuksessa (EY) N:o 1881/2006 (2) vahvistetaan erinäisissä elintarvikkeissa olevan kadmiumin enimmäismäärät.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi 30 päivänä tammikuuta 2009 lausunnon (3) elintarvikkeissa olevasta kadmiumista. Elintarviketurvallisuusviranomainen totesi, että kadmium on myrkyllistä pääasiassa munuaisille ja erityisesti proksimaalisille tubulaarisille soluille, joihin se kertyy ajan mittaan, ja voi aiheuttaa munuaisten toimintahäiriöitä. Koska kadmiumilla on toksisuusvaikutuksia munuaisiin, elintarviketurvallisuusviranomainen vahvisti kadmiumin siedettäväksi viikkosaanniksi 2,5 μg painokiloa kohti. Lisäksi elintarviketurvallisuusviranomainen totesi, että aikuisten keskimääräinen altistuminen koko unionissa on lähellä siedettävää viikkosaantia tai hieman sitä suurempi. Se totesi myös, että tietyillä alaryhmillä, kuten kasvissyöjillä, lapsilla, tupakoijilla sekä erittäin saastuneilla alueilla asuvilla henkilöillä altistuminen saattaa olla noin kaksi kertaa suurempi kuin siedettävä viikkosaanti. Sen vuoksi CONTAM-lautakunnan päätelmänä oli, että kadmiumille altistumista väestötasolla on tarpeen vähentää nykytasosta. Tämän lausunnon perusteella elintarviketurvallisuusviranomainen antoi 17 päivänä tammikuuta 2012 tieteellisen raportin, jossa se vahvisti, että lapsilla ja aikuisilla 95. persentiilissä altistuminen saattaa ylittää terveyteen perustuvat ohjearvot (4).

(3) Elintarviketurvallisuusviranomaisen lausunnon ja tieteellisen raportin perusteella komission asetuksessa (EU) N:o 488/2014 (5) vahvistettiin lastenruokia sekä kaakao- ja suklaatuotteita koskevat uudet enimmäismäärät.

(4) Komissio katsoi kuitenkin, että olemassa olevien enimmäismäärien välitön alentaminen ei ollut silloin aiheellista. Siksi se antoi komission suosituksen 2014/193/EU (6), jossa kehotetaan jäsenvaltioita varmistamaan, että jo saatavilla olevista kadmiumin vähentämismenetelmistä tiedotetaan viljelijöille ja että näitä menetelmiä markkinoidaan ja aletaan panna täytäntöön tai niiden täytäntöönpanoa jatketaan, seuraamaan toteutettujen vähentämistoimenpiteiden edistymistä säännöllisesti keräämällä tietoa kadmiumin esiintymismääristä elintarvikkeissa ja raportoimaan viimeistään helmikuussa 2018 tiedot erityisesti kadmiummääristä, jotka ovat lähellä enimmäismääriä tai niiden yli.

(5) Vähentämistoimenpiteiden toteuttamisen jälkeen kerättyjen tuoreimpien esiintymistietojen arviointi osoittaa, että nyt on mahdollista vähentää kadmiumin esiintymistä useissa elintarvikkeissa. Sen vuoksi on aiheellista alentaa kyseisiä elintarvikkeita koskevia kadmiumin nykyisiä enimmäismääriä tai vahvistaa niitä koskevat enimmäismäärät.

(6) Sen vuoksi asetusta (EY) N:o 1881/2006 olisi muutettava.

(7) Koska kadmium on epäsuora genotoksinen karsinogeeni ja sen esiintyminen suurentaa kansanterveyteen kohdistuvaa riskiä, niiden kadmiumia sisältävien tuotteiden, jotka eivät ole uusien enimmäismäärien mukaisia ja jotka on saatettu markkinoille ennen tämän asetuksen voimaantuloa, pysyminen markkinoilla olisi sallittava vain lyhyen ajan.

(8) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 1881/2006 liite tämän asetuksen liitteen mukaisesti.

2 artikla Liitteessä luetellut elintarvikkeet, jotka on saatettu laillisesti markkinoille ennen tämän asetuksen voimaantuloa, saavat pysyä markkinoilla 28 päivään helmikuuta 2022.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä elokuuta 2021. Komission puolesta Puheenjohtaja Ursula VON DER LEYEN

(1) EUVL L 37, 13.2.1993, s. 1.

(2) Komission asetus (EY) N:o 1881/2006, annettu 19 päivänä joulukuuta 2006, tiettyjen elintarvikkeissa olevien vieraiden aineiden enimmäismäärien vahvistamisesta (EUVL L 364, 20.12.2006, s. 5).

(3) EFSAn alainen elintarvikeketjun vierasaineita käsittelevä tiedelautakunta (CONTAM); Scientific opinion on cadmium in food. EFSA Journal 2009(980) 1–139, https://efsa.onlinelibrary.wiley.com/doi/epdf/10.2903/j.efsa.2009.980.

(4) Scientific Report of EFSA on Cadmium dietary exposure in the European population. EFSA Journal 2012;10(1), 2551 [37 pp.], https://efsa.onlinelibrary.wiley.com/doi/epdf/10.2903/j.efsa.2012.2551.

(5) Komission asetus (EU) N:o 488/2014, annettu 12 päivänä toukokuuta 2014, asetuksen (EY) N:o 1881/2006 muuttamisesta siltä osin kuin kyse on elintarvikkeissa olevan kadmiumin enimmäismääristä (EUVL L 138, 13.5.2014, s. 75).

(6) Komission suositus 2014/193/EU, annettu 4 päivänä huhtikuuta 2014, kadmiumin esiintymisen vähentämisestä elintarvikkeissa (EUVL L 104, 8.4.2014, s. 80).